**גאנון** (ביפנית: **ガノン**) היא דמות האנטגוניסט המרכזית בסדרת משחקי "האגדה של זלדה" מבית נינטנדו. דמותו של גאנון מוצגת כבן לשבט הגרודו (אנ') ומזכיר בצורתו מעין חזיר שטני. כשהוא בצורת הגרודו שלו, הוא מוצג בשם "גאנונדורף". הופעתו הראשונה של גאנון הייתה במשחק "האגדה של זלדה" משנת 1986, בזמן שהאלטר אגו שלו, גאנונדורף הוצג לראשונה במשחק "Ocarina of Time (אנ')". מאז, גאנון הופיע במספר משחקים בסדרה, כאשר בכל פעם הוא לובש צורה אחרת. גאנון משמש כאויבם המושבע של הפרוטגוניסט לינק והנסיכה זלדה. בעברו, גאנון היה מנהיג שבט הגרודו שלאחר מכן לקח על עצמו את התואר "מלך השדים".

הרצונות של גאנון משתנים בהתאם לעלילת המשחק הספציפי, אך למרות זאת בדרך כלל הוא שואף ללכוד את הנסיכה זלדה ולאחר מכן לכבוש את ממלכת היירול ואת העולם. על מנת להצליח במשימתו, גאנון מחפש אחר הטרייפורס (אנ'), חפץ אלוהי שביכולתו להגשים כל משאלה של האוחז בו. ברוב משחקי הסדרה, גאנון מחזיק בטרייפורס הכוח, חתיכה מהטרייפורס שנשבר לשלוש חתיכות, כאשר לינק מחזיק בטרייפורס האומץ וזלדה מחזיקה בטרייפורס החכמה. בזמן שהוא מחזיק בטרייפורס הכוח, גאנון זוכה לכוחות כמעט אלוהיים וכן חסינות לרוב הנשקים הקדושים, כשאחד מהם הוא חרב המאסטר (אנ').

מכיוון שהוא דמות האנטגוניסט בסדרת המשחקים, דמותו של גאנון הופיעה במדיות נוספות, החל מסדרות טלוויזיה ועד לחוברות מאנגה. בנוסף, גאנון מופיע במספר משחקי "ספין אוף" לדוגמת "Hyrule Warriors (אנ')" ,"Hyrule Warriors: Age of Calamity" ו- "Super Smash Bros".

דמותו של גאנון זכתה לביקורות מהללות והוא נחשב לאחד הנבלים האייקוניים במשחקי וידאו. חלק מהביקורות עוסקות בקרבות מולו, שנחשבים לקשים וזכורים לטובה. גאנון נחשב לאחד מהנבלים הטובים ביותר בכל הזמנים.

יצירת הדמות
-----------

דמותו של גאנון נוצרה על ידי שיגרו מיאמוטו, בזמן שעבד לצד טאקאשי טזוקה (אנ').

### תיאור פיזי

משתתף בכנס "אקספו" שהתחפש לגאנון
גאנון מחזיק בשתי צורות שמופיעות בסדרת המשחקים: הצורה הראשונה היא מעין חזיר מפלצתי והצורה השנייה היא צורת הגרודו שלו, המזכירה צורה של בן אנוש. במשחקים "האגדה של זלדה", "A Link to the Past (אנ')", "Oracle of Seasons and Oracle of Ages (אנ')", "Four Swords Adventures (אנ')" ו-"A Link Between Worlds (אנ')", גאנון מתואר כחזיר דמוי אנוש האוחז בחרב ענקית או בקלשון. המשחק "Ocarina of Time (אנ')" מסמל את הופעתו הראשונה של גאנון כמנהיג שבט הגרודו בשם "גאנונדורף" הנראה כיצור אנושי בעל שיער אדום ועור כהה. במשחק זה, גאנונדורף מתואר כמלך שבט הגרודו, שבט המורכב מנשים, כאשר בכל אלף שנה נולד לשבט בן זכר והוא הופך למנהיגו.

עבור פיתוח המשחק "Ocarina of Time (אנ')", דמותו של גאנון עוצבה על ידי המעצב סאטורו טאקיזוואה. סאטורו דמיין את גאנון כ-"גנב מורכב ונוכל, שנראה כמו גרסה אנושית מעוותת". למרות זאת, במאי התסריט טורו אוסוואה האמין שלגאנון צריכים להיות "רגעים שבהם הוא יחסית טוב" והשווה אותו לדמותו של ראוה (אנ') מסדרת המאנגה "Fist of the North Star (אנ')". עם הרעיון הזה, טאקיזוואה עיצב את הדמות והתבסס במראהו על השחקן כריסטופר למברט, למרות שרעיון זה לא מומש לבסוף והעיצוב של הדמות יצא שונה בתכלית. מכיוון שגאנונדורף הופיע קודם לכן כדמות הנראית כחזיר מואנש, טאקיזוואה הציע שהדמות תשתנה לצורת החזיר רק בסוף המשחק והתייעץ עם שיגרו מיאמוטו לגביי העניין, אך מהר מאוד הבין שהדעה שלו לא נחשבת בעיני מיאמוטו. לבסוף, הוחלט לאייר את גאנון בצורת חזיר בתור אזכור למשחק "A Link to the Past (אנ')".[דרוש מקור][מפני ש...]

עם ההכנות למשחק "Tears of the Kingdom", במאי המשחק הידמארו פוג'יביאשי (אנ') רצה להכניס את גאנונדורף למשחק כדמות ראשית בעקבות הופעתו הרבה במשחקי הסדרה. הוא הוסיף שהוא חשב שגאנונדורף יהווה ההפך המושלם לנסיכה זלדה כמלך שבט הגרודו עם רצונות זדוניים משלו. מפיק הסדרה, איג'י אונומה (אנ') הצהיר שלמרות שגאנונדורף תואר במשחקי הסדרה כדמות מרושעת, המשחק "Tears of the Kingdom" הציג לראשונה את הצד האלים שבו, כיוון שמשחק זה מהווה את הפעם הראשונה שגאנונדורף הרג דמות אחרת.[דרוש מקור][מפני ש...]

### שמות

במהלך פיתוח המשחק הראשון, דמותו של גאנון נקראה בתחילה "האקאי" והוא התבסס על דמות בשם "שָׁה ווּגִ'ינְג (אנ')" מהנובלה הסינית "המסע למערב". הדמות זכתה לשם "גאנונדורף דראגמיר" בחוברת ההדרכה האנגלית של המשחק "A Link to the Past (אנ')" והצורה המפלצתית שלו נקראה בשם "מאנדרג גאנון". בשנת 2017 חברת נינטנדו הכריזה באתר הרשמי של זלדה שהשם "דראגמיר" הוא שם המשפחה הרשמי של הדמות.

במשחקים המוקדמים, שמו של גאנון נכתב בצורה לא תקנית. בגרסה היפנית של "האגדה של זלדה", שמו של גאנון נכתב כ-Gannon (פעמיים N במקום פעם אחת). שגיאת הכתיב מופיעה פעמיים בגרסאות הלועזיות: "האגדה של זלדה" ו-"Zelda's Adventure (אנ')" (שלא נחשב לחלק מהסדרה מבחינה קאנונית).

### עיצוב הדמות

בדומה לשאר בני שבט הגרודו, גאנונדורף הוא בעל עור בצבע זית כהה, עיניים בצבע ענבר ושיער אדום. גובהו של גאנונדורף הוא 2 מטר ו-30 ס"מ ובתחילה הוא צויר עם "אף חד המזכיר מקור של ציפור" בדומה לשאר בני השבט וכן גוף בעל מסת שרירים רחבה. תלבושתו של גאנונדורף במשחק "Ocarina of Time (אנ')" עוצבה בדומה למוזיקאים מתנועת הויזואל קיי משנות ה-80. המפיק טורו אוסוואה הציע שסכמת הצבעים של גאנונדורף תהיה שחור, אדום וזהב.[דרוש מקור][מפני ש...]

במשחק "The Wind Waker (אנ')", גאנונדורף נראה כגרסה המבוגרת מזו שהוצגה במשחק "Ocarina of Time (אנ')". האנימטורים ציירו את גאנונדורף כייצור מבוגר הלבוש בלבוש מערבי. החלוק אותו הוא לבש עוטר בעיטורים שונים הקשורים לשבט הגרודו. גאנונדורף מופיע בשנית במשחק "Twilight Princess (אנ')" כשהפעם הוא צעיר בדומה להופעתו במשחק "Ocarina of Time (אנ')". עיצובו של גאנונדורף מזכיר עיצוב של לוחם הלבוש בשריון. במהלך המשחק, גאנונדורף משתנה לצורת "חיית הגאנון האפלה" המזכירה את צורת החזיר המואנש.

במהלך המשחקים בסדרה, גאנונדורף מתפתח לשלל ייצורים זדוניים אחרים: במשחק "Breath of the Wild", הוא מוצג כענן אפל המרחף מעל טירת היירול. צורתו הפיזית, שנקראה "גאנון האסון" מזכירה מעין יצור מפלצתי דמוי עכביש שבגופו משולבים חלקי מתכת. צורתו הסופית במשחק זה היא "חיית הגאנון האפלה" ונראית כמעין חזיר בר שטני. האמן יוקי האמאדה הסביר שהסיבה שחיית הגאנון האפלה היא כה ענקית היא מכיוון שהמפתחים רצו שהקרב הסופי יתרחש בעולם הפתוח של ממלכת היירול. בנוסף, סגניון של גאנון, אותם לינק פוגש בזמן שחרור החיות האלוהיות, עוצבו בדומה לצורתו המקורית של גאנון, לדוגמה השיער האדום על ראשיהם. האמן טאקאפומי קיוצ'י רצה שהשחקנים ירגישו את הנוכחות של גאנון כל רגע במשחק.

עבור חזרתו של גאנונדורף במשחק "Tears of the Kingdom", עיצוב הדמות הוטל על טאקיזוואה. פוג'יביאשי הצהיר שהוא ביקש מטאקיזוואה להפוך את גאנונדורף למעין "מלך שדים ממש מגניב" מכיוון שהוא נחשב לדמות חשובה בהיסטוריה של סדרת המשחקים. פוג'יביאשי הצהיר גם שהיוצרים התכוונו להעניק לגאנונדורף את המראה המרושע שלו, אך כן רצו להשקיע בהופעה שלו מתוך רצון ששחקנים יתאהבו בו. היוצרים השקיעו זמן ביצירת הבעות הפנים של גאנונדורף, מכיוון שהם רצו שהוא ייראה קטלני, אך גם שפניו ישדרו אנושיות. העיצוב של גאנונדורף נעשה בהשראת התרבות היפנית וכל אלמנט בו נוצר מתוך מלאכת מחשבת: הרצון היה שגאנונדורף ייראה חזק, אלגנטי, חכם וכדמות שדואגת להופעתה החיצונית.[דרוש מקור][מפני ש...]

### גילום הדמות

דמותו של גאנון דובבה מספר פעמים: בסדרת האנימציה "האגדה של זלדה" משנת 1989 וכן בסדרה "קפטן אן", גאנון דובב על ידי לן קרלסון (אנ'). בסדרת משחקי "זלדה" וכן במשחקי ספין-אוף, הדמות דובבה על ידי מספר שחקנים יפניים, ביניהם טאקאשי נאגאסקו (אנ') במשחקים "Ocarina of Time (אנ')", "The Wind Waker (אנ')", "Super Smash Bros. Melee", "Super Smash Bros. Ultimate"; הירונורי מיאטה (אנ') במשחקים "Twilight Princess (אנ')", "Super Smash Bros. Brawl" ו-"Super Smash Bros. for Nintendo 3DS and Wii U (אנ')"; טאיטן קוסונוקי (אנ') במשחק "Hyrule Warriors (אנ')".

בדיבוב באנגלית של המשחק "Tears of the Kingdom", הדמות מדובבת על ידי מת'יו מרסר (אנ'), שקודם לכן דיבוב את הדמות בסדרת רשת.

מאפיינים
--------

גאנון הוא דמות האנטגוניסט המרכזית בסדרת משחקי הווידאו "האגדה של זלדה". לרוב, גאנון מופיע כקרב הבוס הסופי במשחקים. נרטיב חוזר במשחקים מציג את דמות הפרוטגוניסט, לינק כשהוא נשלח להציל את הנסיכה זלדה מידיו של גאנון. במהלך משחקי הסדרה, גאנון הוצג במספר צורות: דמותו האנושית נקראה בשם "גאנונדורף" והוצגה כזכר היחיד בשבט הגרודו, המורכב כולו מנשים לוחמות. צורתו המפלצתית, שנקראת בשם "גאנון" דומה לחזיר מפלצתי מואנש. בחלק מהמשחקים, שתי הדמויות מופיעות כקרבות בוס ובחלקם, גאנון נוטה להשתנות בין צורת הגרודו לצורתו המפלצתית.

כחלק מעלילת הסדרה, גאנון תואר כהתגלמות הרוע המוחלט ומוצג כההפך הגמור מדמותם של לינק ושל הנסיכה זלדה. במשחק "Skyward Sword", נרמז שגאנון הוא התגשמות פיזית של הרוע של מלך השדים דימייס שנוצרה לאחר הבסתו של האחרון. מקורה של הדמות הוצג לראשונה בתחילת ציר הזמן של משחקי הסדרה, ומתואר תחילת הסכסוך בינו לבין לינק ולנסיכה זלדה.

המוטיבציה העיקרית של גאנון היא להשמיד את ממלכת היירול ולמקם את עצמו כשליט היחיד בה. הטבע ההרסני שלו מוצג במשחק "Ocarina of Time (אנ')", כאשר לינק מתעורר מתרדמת של שבע שנים ולומד שהממלכה השתנתה ממלכה שקטה לממלכה הרסנית השוררת בכוח אפל תחת השפעת כוחו של גאנון. במשחק "Breath of the Wild", היצר ההרסני שלו הוא כה גדול, שהוא כמעט ומוחה את כל האוכלוסייה בממלכת היירול בקטסטרופה שמכונה "האסון הגדול".

במיתולוגיה של סדרת המשחקים, גאנון נושא על עצמו את טרייפורס הכוח, אחד משלושת החלקים של הטרייפורס שנשבר. הטרייפורס השלם אמור לייצג את שלושת הדמויות הראשיות, כאשר גאנון מחזיק בטרייפורס הכוח, לינק בטרייפורס האומץ וזלדה בטרייפורס החכמה. במהלך המשחקים, גאנון מנסה להשיג לעצמו את הטרייפורס השלם, שאמור להעניק כוח בלתי מוגבל למחזיק בו. המאבק לשליטה בטרייפורס הוא אלמנט חוזר שמופיע ברוב משחקי הסדרה ומה שמניע את הדמויות לקרבות עיקשים במהלך המשחקים.

### כוחות ויכולות

גאנונדורף / גאנון מוצג כיריב מסוכן שקשה להביס. הוא נחשב ללוחם חזק ולקוסם רב עוצמה המחזיק באמתחתו שתי חרבות עוצמתיות. לרוב, גאנון מובס על ידי לינק בעזרת שימוש בנשקים אגדיים כדוגמת חרב המאסטר או חצי אור. בעקבות כוחו ההרסני וצמאתו לעוצמה, לרוב גאנון נכלא בממדים אחרים על מנת שלא יוכל לחזור ולהסב עוד נזק. בניגוד ללינק וזלדה, שהם לרוב לא אותן הדמויות מהמשחקים הקודמים, דמותו של גאנון היא אותה הדמות בכל המשחקים, כאשר בכל פעם הוא מקבל צורה גשמית מחדש וחוזר לנקום בצמד שכלא אותו.

בנוסף לכישורי הקרב שלו, גאנון מחזיק בכוחות קסם ושליטה בקסם אפל. גאנון מסוגל להחזיק מעמד בקרב וכן לייצר הגנות סביבו במקרה הצורך. במשחק "האגדה של זלדה" וכן במשחק "A Link to the Past (אנ')", גאנון מסוגל להפוך את עצמו לבלתי נראה. גאנון מסוגל גם להשתגר ובכך להתגנב מאחורי האויבים ולהתקיפם כשהם לא מוכנים לכך. במשחק "Ocarina of Time (אנ')", גאנון מסוגל גם לרחף. בנוסף לאלו, גאנון מחזיק ביכולת לעבור בין ממדים כדוגמת העולם האפל ואזור הדמדומים.

בחלק מהמשחקים, גאנון מסוגל ליצור שכפול שלו הנקרא "פנטום גאנון". במשחק "Ocarina of Time (אנ')", פנטום גאנון משמש כקרב הבוס במקדש היער ומופיע כמעין רוכב רפאים המסוגל לקפוץ מהציורים השונים. במשחק "The Wind Waker (אנ')", גאנון יוצר את "הבובה גאנון", מעין מריונטה שלובשת שלוש צורות שונות, כאשר כל אחת דורשת מהשחקן אסטרטגיה אחרת על מנת לנצחה. במשחק "Tears of the Kingdom", פנטום גאנון נחשב ליריב חזק מפני שהוא מוקף בנוזל בשם "גלום" שבמגע עם לינק, משמיד את רוב נקודות החיים שלו. גאנון מחזיק באמתחתו את היכולת לשלוט בדמויות אחרות, במשחק "Twilight Princess (אנ')" הוא שולט על הנסיכה זלדה ומשתמש בגופה כבובה שנלחמת נגד לינק. הוא גם מסוגל לתמרן דמויות אחרות על מנת שאלו יעשו כרצונו, למשל כשהוא שלט על דמותו של זאנט במשחק "Twilight Princess (אנ')". במשחק "Breath of the Wild", גאנון האסון מסוגל להשחית ייצורים אחרים בעזרת נוזל מיוחד שהוא מפיץ מטירת היירול. במשחקים "Breath of the Wild" ו-"Tears of the Kingdom", גאנון מסוגל להשתמש בכוחו כדי לייצר את ירח הדם, תופעה שמימית הגורמת למפלצות שלינק הרג להתעורר לחיים מחדש.

הערות שוליים
------------



1. ↑  Rolling Stone, Shigeru Miyamoto Shares Nintendo Secrets, Rolling Stone, ‏2013-04-08 (באנגלית אמריקאית)
2. ↑  Nintendo Life, Are Ganondorf And Ganon The Same Person? - Zelda Villains Explained, Nintendo Life, ‏2024-02-21 (באנגלית בריטית)
3. ↑  Iwata Asks - Volume 2 : The History of Handheld The Legend of Zelda Games - Page 5, iwataasks.nintendo.com (באנגלית)
4. ↑  נינטנדו, [chrome-extension://efaidnbmnnnibpcajpcglclefindmkaj/ A Link to the Past instruction manual]
5. ↑  "Nintendo's official Zelda site states Ganondorf surname". *Eurogamer.net* (באנגלית). 2017-04-20. נבדק ב-2024-03-28.
6. 1 2  Ben Reeves, The Evolution Of Ganon, Game Informer (באנגלית)
7. ↑  Peer Schneider, Hyrule Times Vol. 13: Zelda's Adventure, IGN, ‏2002-01-26 (באנגלית)
8. 1 2 3  A brief history of Ganon, The Legend of Zelda's greatest villain, Shacknews, ‏2023-05-11 (באנגלית)
9. ↑  Charles Pulliam-Moore, A conversation with The Legend of Zelda: Tears of the Kingdom’s creative leads, The Verge, ‏2023-05-12 (באנגלית)
10. ↑  Len CARLSON - Anime News Network, web.archive.org, ‏2023-08-22
11. ↑  GANON, www.behindthevoiceactors.com
12. ↑  Oli Welsh, Critical Role’s Matt Mercer voices Ganondorf in Zelda: Tears of the Kingdom, Polygon, ‏2023-04-14 (באנגלית אמריקאית)
13. ↑  Ana Diaz, The difference between Ganon and Ganondorf, explained, Polygon, ‏2023-04-18 (באנגלית אמריקאית)
14. ↑  Hirun Cryer published, Is Demise back in The Legend of Zelda: Tears of the Kingdom? It's complicated, gamesradar, ‏2023-04-14 (באנגלית)
15. ↑  Jeffrey Parkin, The Zelda timeline doesn’t matter, Polygon, ‏2023-03-08 (באנגלית אמריקאית)
16. ↑  Kyle Gratton, Ocarina of Time Shows Ganon's Power Better Than Any Other Zelda Game, ScreenRant, ‏2021-04-06 (באנגלית)
17. ↑  The Real History of the Triforce, Kotaku, ‏2011-07-21 (באנגלית)
18. ↑  Stan Hogeweg, Zelda: Breath of the Wild 2 Should Bring Back One Feature the First Game Skipped, Game Rant, ‏2021-08-11 (באנגלית)
19. 1 2 3  Nicholas Duval, Legend Of Zelda: 15 Superpowers Fans Forgot Ganon Has (And 15 He Never Uses), TheGamer, ‏2018-09-06 (באנגלית)
20. ↑  Jesse Schedeen, Big Boss of the Day: Ganondorf, IGN, ‏2010-06-15 (באנגלית)
21. ↑  Jay Castello, Tears of the Kingdom’s ending is its own kind of tragedy, Polygon, ‏2023-07-22 (באנגלית אמריקאית)
22. ↑  Johnny Reynolds, The Legend Of Zelda: 20 Superpowers Ganondorf Has That Are Kept Hidden, TheGamer, ‏2018-10-23 (באנגלית)
23. ↑  Marco Vito Oddo, All 'The Legend of Zelda' Ganondorf / Ganon Battles, Ranked, Collider, ‏2021-08-17 (באנגלית)
24. ↑  Ocarina of Time’s Forest Temple Is Zelda Dungeon Perfection, web.archive.org, ‏2023-05-01
25. ↑  The 15 Best Zelda Bosses, Ranked | Nintendo Life, web.archive.org, ‏2023-01-08
26. ↑  Anne-Marie Ostler published, 300 hours in, Zelda: Tears of the Kingdom player makes horrifying Phantom Ganon discovery, gamesradar, ‏2023-07-17 (באנגלית)
27. ↑  Smangaliso Simelane, The Legend of Zelda: What is Malice?, Game Rant, ‏2022-09-21 (באנגלית)
28. ↑  Nic Bunce, What is the Blood Moon in Zelda: Tears of the Kingdom?, Polygon, ‏2023-05-22 (באנגלית אמריקאית)
29. ↑  "Zelda Tears of the Kingdom Blood Moon effects, timing and cooking bonus". *Eurogamer.net* (באנגלית). 2023-06-02. נבדק ב-2024-03-28.